ད་དུང་ཡོད་དེ་ཁྱེད་ཀྱི་འཕྲིན་ལས་ནི་མཐའ་མེད་ཞིག་སྟེ།འབྱོར་ཞན་གྱི་དགོན་སྡེ་རི་ཁྲོད་དང་ཉམ་ཐག་གི་ཡུལ་སྡེ་མི་སེར་ལ་རོགས་དངུལ་དང་འབྱོར་བ་བསྩལ་ནས་གཏོང་སྦྱིན་ཆེན་མོའི་མཛད་པ་དེ་མཐོང་དུས་འོད་ཟེར་སྦྱིན་པ་ཕུན་ཚོགས་སམ།ཚོགས་གཉིས་རྒྱ་མཚོ་ནོར་བུ་ཞེས་པའི་མཚན་གྱི་ཅོད་པན་གསོལ་བ་ནི་དོན་ལ་ལྷད་དུ་མེད་པའི་བྱང་སེམས་རློན་པ་དང་མཚུངས།ཁར་རྩང་དོ་རིང་འཆལ་སྤྱོད་ཀྱི་དུག་རླངས་འཕྱུར་ཞིང་ཨ་གསར་གྱི་རླུང་བུ་ལྡངས་ནས་སྐྱ་སེར་ཐམས་ཅད་རང་ཚུགས་མི་ཐུབ་ནས་འཇག་ལོ་རླུང་གིས་གཡོ་གཡོ་བྱེད་བཞིན་པའི་སྐབས་དེར་ཁྱེད་ཀྱིས་བླང་དོར་གྱི་བསླབ་བྱ་རེ་རེས་འོ་ཅག་ལ་མདུན་ལམ་བསྟན་པ་ནི་རྒྱུན་ལྡན་ཡིན།རང་རེའི་བོད་རིགས་ནང་ཁུལ་དུ་ཕུ་འབྲོག་སྡེ་ཡི་རྩྭ་ས་རྩོད་གླེང་།མདའ་ཡུལ་པ་ཡི་ཞིང་མུའི་འཐབ་འཛིང་།བར་རོང་འབྲོག་གི་སྟོད་སྨད་རྩོད་གླེང་སོགས་མདོར་ན་མི་གསོད་ཁྲག་སྦྱོར་དང་འཐབ་འཁྲུགས་གཡུལ་འགྱེད་ཀྱི་ལྷག་རླུང་དྲག་པོར་ཁྱེད་ཀྱི་ཐུགས་རྗེའི་ཉི་འོད་འཕྲོས་པ་ནི་ལན་གྲངས་ཉུང་ཉུང་མིན།ཁྱེད་ལ་རྒྱལ་བསྟན་གྱི་འགན་འཁྲི་ཁུར་བའི་ཐུགས་སྤོབས་ཡོད་ལ།རླབས་ཆེན་གྱི་འཕྲིན་ལས་སྐྱོང་བའི་ཕུགས་འདུན་ཡོད།